ซานฟรานซิสโก

ซานฟรานซิสโก หรือ แซนฟรันซิสโก (อังกฤษ: San Francisco ในภาษาสเปน แปลว่า นักบุญฟรังซิส) มีชื่ออย่างเป็นทางการว่า นครและเทศมณฑลซานฟรานซิสโก (อังกฤษ: City and County of San Fracisco) เป็นเมืองในรัฐแคลิฟอร์เนีย สหรัฐอเมริกา มีประชากร ประมาณ 808,976 คน ซึ่งเป็นเมืองที่มีความหนาแน่นประชากรเป็นอันดับสองของประเทศ เมืองซานฟรานซิสโกตั้งอยู่บริเวณอ่าวซานฟรานซิสโก ชาวยุโรปกลุ่มแรกที่มาตั้งรกรากในซานฟรานซิสโกคือชาวสเปน โดยในปี ค.ศ. 1776 เมืองมีชื่อว่า เซนต์ฟรานซิส (St. Francis) ในภายหลังจากช่วงยุคตื่นทองในปี ค.ศ. 1848 ทำให้ประชากรในซานฟรานซิสโกเพิ่มขึ้นอย่างรวดเร็ว และเมืองเติบโตอย่างมาก ถึงแม้ว่าซานฟรานซิสโกจะประสบปัญหา แผ่นดินไหวและไฟไหม้ขนาดใหญ่ในช่วงปี ค.ศ. 1906 ซานฟรานซิสโกกลับฟื้นตัวได้อย่างรวดเร็ว และได้ชื่อว่าเป็นเมืองสำคัญเมืองหนึ่งในแถบชายฝั่งตะวันตกของประเทศ ซานฟรานซิสโกมีลักษณะภูมิประเทศที่เป็นเขา และมีชายฝั่งติดกับมหาสมุทรแปซิฟิก สัญลักษณ์ที่ขึ้นชื่อของเมืองซานฟรานซิสโกได้แก่ สะพานโกลเดนเกต และแหล่งท่องเที่ยวที่มีชื่อเสียงได้แก่ เกาะอัลคาทราซ รถรางซานฟรานซิสโก เพียร์เทิรตีนายด์ และ ถนนลอมบาร์ด ทีมกีฬา อเมริกันฟุตบอล ที่สำคัญได้แก่ ซานฟรานซิสโก 49ers เป็นเมืองเศรษฐกิจที่มีขนาดใหญ่ และชาวเอเชียอาศัยที่อ่าวซานฟรานซิโกเป็นจำนวนมาก ภูมิอากาศ ซานฟรานซิสโกมีลักษณะภูมิอากาศแบบเมดิเตอร์เรเนียน มีอากาศอบอุ่นตลอดปี ฤดูร้อนอากาศไม่ร้อนแต่แห้งแล้ง โดยเดือนที่ร้อนที่สุดคือกันยายน มีอุณหภูมิสูงสุดเฉลี่ย 70.2 องศาฟาเรนไฮต์ (21.2 องศาเซลเซียส) ส่วนฤดูหนาวอากาศไม่หนาวจัดแต่มีฝนตก โดยเดือนที่เย็นที่สุดคือมกราคม มีอุณหภูมิสูงสุดเฉลี่ย 57.8 องศาฟาเรนไฮต์ (14.3 องศาเซลเซียส) ซานฟรานซิสโกมีฝนตกเฉลี่ย 71 วันต่อปี ปริมาณหยาดน้ำฟ้ารวมทั้งปีประมาณ 500-600 มิลลิเมตร และมีแสงแดดรวมทั้งปีสูงถึง 3,000 ชั่วโมง อ้างอิง แหล่งข้อมูลอื่น